DECRETO 200/2006, do 2 de novembro, polo que se declara a urxente ocupación, para efectos de expropiación forzosa, polo Concello de Ribadeo, dos bens e dereitos necesarios para a realización das obras do proxecto de recuperación efectiva da servidume de tránsito e execución do edificio de servizos e sendeiro entre as praias dos Castros e As Illas.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 15/11/2006

O Concello de Ribadeo, en sesión celebrada o día quince de maio de dous mil seis, aprobou o proxecto
de recuperación efectiva da servidume de tránsito e execución do edificio de servizos e sendeiro entre as praias dos Castros e as Illas e, na mesma sesión, acordou solicitar da Xunta de Galicia a declaración de urxente ocupación dos bens e dereitos afectados pola expropiación forzosa ao abeiro do disposto no artigo 52 da Lei de expropiación forzosa.
Os bens en que se concreta a declaración de urxente ocupación están determinados no expediente que se someteu a información pública.
Este expediente tivo entrada na Consellería de Presidencia, Administracións Públicas e Xustiza e contén a xustificación acreditativa da motivación para a declaración de urxente ocupación.
O expediente foi tratado na comisión de secretarios xerais previa á súa elevación ao Consello da Xunta de Galicia.
O expediente contén a documentación a que se refire o artigo 1 da Orde do 7 de decembro de 1983, sobre declaracións de urxente ocupación, así como a exixida no artigo 3 da Lei 11/1996, do 27 de decembro, de medidas de disciplina presupostaria.
En consecuencia, considérase necesaria a declaración de urxente ocupación dos bens e dereitos precisos para a realización das obras do proxecto técnico sinalado, xa que segundo sinala o concello, a actuación trata de evitar o risco existente para as persoas que transitan polo sendeiro costeiro entre ambas as dúas praias, sen condicións de seguridade, podendo producirse graves accidentes, o que se evitaría en gran medida facendo efectiva a servidume de tránsito, e acadando a protección do dominio público terreste, prevista pola Lei e Regulamento de costas; cabe sinalar que a recuperación de sendeiros sen riscos evitaría que os usuarios, nalgún tramo, tiveran que camiñar por unha estrada sin beirarrúas e de dimensións inferiores ás necesidades dos vehículos; ao mesmo tempo, en relación á servidume de tránsito, débese destacar que a recuperación dos sendeiros pode ter un efecto dunha previsible reducción do número de vehículos que aparcan en zonas de curvas entre as dúas praias e do
tránsito das persoas neste perigoso itinerario entre elas. O concello fai mención tamén á necesidade da construcción dunhos servizos no lugar, por razóns de carácter hixiénico-sanitario debido á grande afluencia de visitantes, prevendo tamén un local para socorristas e primeiros auxilios.
A competencia para a declaración da urxente ocupación correspóndelle ao Consello da Xunta de Galicia, segundo o disposto nos artigos 27.2º e 28.2º do Estatuto de autonomía de Galicia.
Na súa virtude, por proposta do conselleiro de Presidencia, Administracións Públicas e Xustiza, e logo de deliberación do Consello da Xunta de Galicia na súa reunión do día dous de novembro de dous mil seis,
DISPOÑO:
Artigo único.
De conformidade co disposto no artigo 52 da Lei de expropiación forzosa, declárase a urxente ocu
pación, para efectos de expropiación forzosa, polo Concello de Ribadeo, dos bens e dereitos concretados no expediente administrativo instruído para o efecto e necesarios para a execución das obras do proxecto de recuperación efectiva da servidume de tránsito e execución do edificio de servizos e sendeiro entre as praias dos Castros e as Illas, debendo, de ser o caso, unha vez ocupados os terreos necesarios, obter as autorizacións que foran necesarias dos organismos competentes no presente caso, con carácter previo ao inicio das obras.
Santiago de Compostela, dous de novembro de dous mil seis.
Emilio Pérez Touriño
Presidente
José Luis Méndez Romeu
Conselleiro de Presidencia, Administracións
Públicas e Xustiza